

Pranešimas žiniasklaidai

2025 10 23

**„FIXUS Mobilis“ edukacinės iniciatyvos: nuo „Lietvamzdžių dienos“ Smalininkuose iki video patarimų**

Kultūros infrastruktūros centro (KIC) Kultūros paveldo objektų priežiūros ir konsultavimo grupės „FIXUS Mobilis“ įgyvendinamas edukacinis projektas „Pasidairyk pats“ (oficialus pavadinimas – „Apsaugok ir sutaupyk: paveldo prevencinė priežiūra“) artėja prie trečiojo, paskutinio etapo pabaigos.

2023 metais pradėta iniciatyva kviečia istorinių statinių savininkus ir valdytojus bei visus, norinčius geriau pažinti paveldą bei išmokti tinkamai juo rūpintis. Projekto tikslas – skleisti gerąją paveldo prevencinės priežiūros praktiką ir skatinti atsakingą požiūrį į kultūros paveldo išsaugojimą.

**„Lietvamzdžių diena“ Smalininkuose**

Spalio 17–18 d. Smalininkuose (Jurbarko r.) pirmą kartą Lietuvoje organizuota „Lietvamzdžių diena“. Tai nauja „FIXUS Mobilis“ iniciatyva, skirta priminti, kad istorinių pastatų gerai būklei palaikyti labai svarbu tinkamai prižiūrėti lietaus nuvedimo sistemą. Dvi dienas trukęs renginys surengtas bendradarbiaujant su Smalininkų seniūnija ir Mažosios Lietuvos Jurbarko krašto kultūros centru. Pirmąją dieną surengta konsultacija apie paveldo pastatų prevencinę priežiūrą, per ją „FIXUS Mobilis“ specialistai supažindino su lietvamzdžių ir lietlovių valymui naudojamais įrankiais. Renginio dalyviai taip pat galėjo susipažinti su edukacine medžiaga, apžiūrėti nuotraukų parodą „Lietvamzdžių higiena: prieš ir po“. Antrąją dieną vyko praktiniai lietaus nuvedimo sistemų valymo darbai istorinėje Smalininkų miesto dalyje.

„Mūsų organizuojamuose renginiuose ir konsultacijose nuolat pabrėžiame, kad vanduo ir drėgmė – dažniausia istorinių pastatų pažeidimų priežastis, o lietvamzdžių higiena – geriausias pastato sveikatos garantas. Norėjome žmonėms tą parodyti ir praktiškai, todėl labai džiaugiamės, kad bendradarbiaudami su seniūnija ir kultūros centru tą galėjome padaryti į Kultūros vertybių registrą įtrauktoje Smalininkų miesto istorinėje dalyje“, – pasakojo apie renginio idėją grupės „FIXUS Mobilis“ vadovė Viltė Janušauskaitė.

**Praktiniai mokymai: nuo Ūdrų dvaro iki Jakštų šeimos etnoarchitektūrinės sodybos**

Šiais metais jau sėkmingai įvyko trys planuoti mokymai – praktiniai užsiėmimai objekte, skirti kultūros paveldo objektų savininkams ar atstovams vietos bendruomenių, besirūpinančių jiems svarbaus kultūros paveldo objekto išsaugojimu. Dalyviai susipažino su istorinių statinių priežiūros ypatumų, teisinio reguliavimo bei darbų saugos teoriniais pagrindais, taip pat kartu su „FIXUS Mobilis“ komanda atliko prevencinės priežiūros darbus savo pastatuose. Ūdrų dvaro sodybos rūmuose didžiausias dėmesys buvo skirtas darbui su skardos lankstiniais, Mikytų palivarko sodybos ponų namo savininkai mokėsi atnaujinti istorinius medinius langus. Į mokymus Mėčionių kaimo Jakštų šeimos etnoarchitektūrinėje sodyboje aktyviai įsijungė net trijų giminės kartų atstovai, kurie taip pat susipažino su medinių langų atnaujinimo subtilybėmis, išmoko pakeisti susidėvėjusius medinius pastatų elementus, atlikti kitus sodybos pastatų prevencinės priežiūros darbus.

„Labai džiaugiamės visų mokymų dalyvių entuziazmu, įsitraukimu, noru geriau pažinti savo kultūros paveldo pastatus ir suprasti, kaip galima paprastomis priemonėmis ir priežiūros darbais išsaugoti gerą jų būklę, autentiškumą. Tikime, kad dirbant komandoje su „FIXUS Mobilis“ specialistais įgyti įgūdžiai padės jiems ir toliau tinkamai rūpintis turimais pastatais“, – apibendrino mokymus projekto „Pasidairyk pats“ vadovė Emilija Armakauskaitė.

**Mokomieji vaizdo įrašai – jau visai netrukus**

Šiais metais „FIXUS Mobilis“ komanda parengs septynis mokomuosius vaizdo įrašus – dabar jau baigiamas jų montavimas. Jie skirti aptarti pastatų vandens nuvedimo sistemų problemas, jų tvarkymą ir priežiūrą – ši tema buvo nurodyta kaip aktualiausia surengtoje kultūros paveldo bei istorinių statinių valdytojų ir savininkų apklausoje. „FIXUS Mobilis“ meistrai papasakos ir pademonstruos įvairių praktinių patarimų, kaip paprastomis priemonėmis galima efektyviai sutvarkyti nedidelius lietlovių ir lietvamzdžių defektus, išvengti jų įrengimo klaidų, užkirsti kelią ilgalaikiams pažeidimams ir taip išsaugoti vertingus pastatų elementus. Mokomieji vaizdo įrašai bus skelbiami etapais „FIXUS Mobilis“ [internetinėje svetainėje](https://www.fixusmobilis.lt/) ir [Youtube](https://www.youtube.com/@fixusmobilis), [Facebook](https://www.facebook.com/FIXUSmobilis) ir [Instagram](https://www.instagram.com/fixusmobilis.lt/) paskyrose.

Projektas „PASIDAIRYK PATS“ finansuojamas 2021–2030 m. Lietuvos Respublikos kultūros ministerijos kultūros ir kūrybingumo plėtros programos pažangos priemonės „Tvarių prielaidų ir paskatų aktualizuoti kultūros paveldo vertybes sukūrimas“ lėšomis.

„FIXUS Mobilis“ nuotr. „Lietvamzdžių diena“ Smalininkuose

**Daugiau informacijos:**

Vaida Samuolytė

E. p. vaida.samuolyte@kulturosic.lt

Tel. 8 682 43 660

